text: Sønderjyderne kan blive ramt af varmerekord fredag
  30 marts 2017 kl. 13.25
  Sønderjyderne kan med al sandsynlighed se frem til en lun fredag med temperaturer på lidt over 20 grader - hvilket kan blive rekord for marts måned.
  Så er det frem med shorts, solcreme og solhat - fredag kan nemlig gå hen og blive årets varmeste dag hidtil. I de sønderjyske egne kan der endda bliver sat en regulær varmerekord.
  Ved grænsen kan indbyggerne i Tønder, Gråsten, Aabenraa og Padborg nemt risikere at få sved på panden og sol i øjnene. Her kan temperaturerne nemlig svinge sig helt op på hele 21 graders varme ifølge TV 2 Vejrets prognose.
  Holder prognosen stik, så er det blot sjette gang i dansk vejrhistorie, der går 143 år tilbage, at temperaturen kommer over 20 grader på en martsdag. Den nuværende varmerekord for marts blev målt i 1990 i Karup, skriver TV 2 Vejret.
  Historisk varme rammer #Danmark i morgen med op til 21° i #Sønderjylland Varmeste marts-dag i 27 år! Se mere på https://t.co/3RsAay1bsy pic.twitter.com/tv8lugqlgz
  
  